**MEMORANDUM**

**o spolupráci pri realizovaní Projektu**

uzavreté podľa § 51 zákona č. 40/1964 Zb. Občiansky zákonník v  znení neskorších predpisov a v súlade s § 38 zákona č. 575/2001 Z. z. o organizácii činnosti vlády a organizácii ústrednej štátnej správy v  znení neskorších predpisov (ďalej len „**memorandum**“)

medzi nasledovnými stranami:

**Úrad vlády SR**

sídlo: ..........................

štatutárny orgán: ..........................

IČO: ..........................

(ďalej ako „**ÚV SR**“ alebo „**Prijímateľ**“)

**a**

**...................................................**

sídlo: .......................................

štatutárny orgán: .......................................

IČO: .......................................

(ďalej ako „**Spolupracujúci subjekt**“)

(Prijímateľ a Spolupracujúci subjekt spoločne ďalej ako „**strany memoranda**“)

**Preambula**

Vzhľadom na to, že v zmysle § 38 ods. 1 a 3 zákona č. 575/2001 Z. z. o organizácii činnosti vlády a organizácii ústrednej štátnej správy v  znení neskorších predpisov ministerstvá a ostatné ústredné orgány štátnej správy využívajú poznatky verejných inštitúcií, zapájajú ich do práce na riešení otázok koncepčnej povahy a pri plnení svojich úloh úzko spolupracujú a vzhľadom na to, že v dôsledku realizácie Projektu definovaného v článku 1 ods. 1 tohto memoranda by malo dôjsť k zlepšeniu podmienok pre plnenie úloh Spolupracujúceho subjektu v oblasti jeho pôsobnosti, strany memoranda sa dohodli na uzavretí tohto memoranda za účelom vytvorenia právneho základu vzájomnej spolupráce a účasti Spolupracujúceho subjektu na realizácii aktivít projektu definovaného v čl. 1 ods. 1 tohto memoranda gestorovaného ÚV SR.

**Článok 1**

**Základné ustanovenia**

1. Prijímateľ bude realizovať v nadväznosti na zmluvu o poskytnutí nenávratného finančného príspevku (ďalej ako „zmluva o poskytnutí **NFP**“), v súlade s podmienkami vyzvania, kód ........................ (ďalej ako „**vyzvanie**“),

nasledovný projekt: .......................................

operačný program: Efektívna verejná správa

spolufinancovaný fondom: Európsky sociálny fond

prioritná os: 1 Posilnené inštitucionálne kapacity a efektívna VS

špecifický cieľ: 1.2 Modernizované riadenia ľudských zdrojov a zvýšené kompetencie zamestnancov

poskytovateľ NFP: Ministerstvo vnútra SR

účel projektu: podpora profesionálnej štátnej služby, a to prostredníctvom zvyšovania kompetencií štátnych zamestnancov v oblastiach, ktoré zaručujú kvalitné a profesionálne vykonávanie štátnej služby. Projekt má za cieľ podporiť aj zavedenie pokročilých metód overovania schopností a osobnostných vlastností, najmä na najvyšších manažérskych pozíciách v štátnej správe, podporiť vytvorenie rovnakého súťažného prostredia a príležitosti na zamestnanie sa pre uchádzačov o štátnu službu a poskytovať metodickú podporu pre služobné úrady ústredných orgánov štátnej správy (ďalej ako „ÚOŠS“) v oblastiach výberových konaní a v postupe pri obsadzovaní štátnozamestnaneckých miest.

na dosiahnutie cieľa Projektu: cieľom Projektu je zrealizovanie hlavnej aktivity projektu z vecného a časového hľadiska ako aj z hľadiska ostatných podmienok v súlade s prílohou č. 2 Predmet podpory Nenávratného finančného príspevku (ďalej ako „NFP“) zmluvy o poskytnutí NFP a v tej súvislosti aj splnenie merateľných ukazovateľov projektu definovaných v prílohe č. 2 Predmet podpory NFP zmluvy o poskytnutí NFP .

(ďalej ako „**Projekt**“)

1. Spolupracujúci subjekt vykonáva svoju pôsobnosť v oblasti ............................ na základe osobitného právneho predpisu, ktorým je ........................., v dôsledku čoho údaje, informácie a ďalšie vstupy vyplývajúce a súvisiace s ním vykonávanou pôsobnosťou sú potrebné pre Prijímateľa pre riadnu realizáciu Projektu a dosiahnutie účelu a cieľa Projektu. Súčasne činnosť Spolupracujúceho subjektu úzko súvisí a bude ovplyvnená dosiahnutím účelu a cieľa Projektu v nadväznosti na článok 2 ods. 2 tohto memoranda.
2. Účelom uzavretia tohto memoranda je vytvorenie právneho rámca pre partnerstvo medzi stranami memoranda a z toho vyplývajúcu spoluprácu strán memoranda, ktoré umožnia zefektívniť procesy a postup Prijímateľa pri realizácii aktivít Projektu a dosiahnutí jeho účelu a cieľa.

**Článok 2**

**Predmet memoranda**

1. Strany memoranda sa dohodli na uzatvorení tohto memoranda s cieľom upraviť ich vzájomné práva a povinnosti a ostatné podmienky súvisiace s realizáciou Projektu v súlade s podmienkami písomného vyzvania za účasti Spolupracujúceho subjektu.
2. Spolupracujúci subjekt uzavretím tohto memoranda súhlasí s tým, že bude aktívne spolupracovať s Prijímateľom za účelom riadnej realizácie Projektu, dosiahnutia jeho účelu a cieľa a zachovania výsledkov Projektu v dobe Následného monitorovania Projektu, ako je to určené vo vyzvaní, v zmysle ustanovení tohto memoranda, a to najmä za účelom zabezpečenia toho, aby bolo realizáciou Projektu dosiahnuté:
3. vytvorenie a následná implementácia metodiky v postupe pri aplikácii metódy hodnotiaceho centra, certifikovaných psychodiagnostických metód a pri tvorbe kompetenčného modelu štátneho zamestnanca, metodiky v postupe pri aplikácii metódy riadeného rozhovoru vo výberovom konaní v štátnej službe, metodiky manažérskeho vzdelávania štátnych zamestnancov, metodiky vedenia štátnych zamestnancov prostredníctvom mentora (mentoring) a ich uplatňovanie aj po ukončení realizácie Projektu;
4. návrh, vytvorenie a implementácia systému zberu údajov od služobných úradov ÚOŠS a od testovaných účastníkov výberových konaní a účastníkov vzdelávacích aktivít ako aj systému hodnotenia efektivity a meranie pokroku, ktorým sa bude sledovať a merať kvalita a zvyšovanie kompetencií štátnych zamestnancov, ktorí absolvujú vzdelávanie v tematických oblastiach aj po ukončení realizácie Projektu;
5. testovanie uchádzačov výberových konaní najmä na vrcholové manažérske pozície v štátnej službe v metóde hodnotiaceho centra na základe požiadavky zadanej od služobných úradov ÚOŠS aj po ukončení realizácie Projektu;
6. overovanie schopností a osobnostných vlastností uchádzačov výberových konaní prostredníctvom certifikovaných psychodiagnostických metód na základe požiadavky zadanej od služobných úradov ÚOŠS aj po ukončení realizácie Projektu;
7. vzdelávanie štátnych zamestnancov pri aplikácii metódy hodnotiaceho centra, certifikovaných psychodiagnostických metód a pri tvorbe kompetenčného modelu štátneho zamestnanca, v postupe pri aplikácii metódy riadeného rozhovoru vo výberovom konaní v štátnej službe, manažérske vzdelávanie a vzdelávanie v postupe vedenia štátnych zamestnancov prostredníctvom mentora aj po ukončení realizácie Projektu.

**Článok 3**

**Práva a povinnosti strán memoranda**

1. Prijímateľ plní najmä všetky povinnosti vyplývajúce pre neho zo zmluvy o poskytnutí NFP za účelom riadnej realizácie aktivít Projektu a dosiahnutia cieľa Projektu. V rámci tohto vykonáva vo vzťahu k tomuto memorandu najmä:
   1. tvorbu metodiky v postupe pri aplikácii metódy hodnotiaceho centra, certifikovaných psychodiagnostických metód a pri tvorbe kompetenčného modelu štátneho zamestnanca, metodiky v postupe pri aplikácii metódy riadeného rozhovoru vo výberovom konaní v štátnej službe, metodiky manažérskeho vzdelávania štátnych zamestnancov, metodiky vedenia štátnych zamestnancov prostredníctvom mentora (mentoring);
   2. poskytovanie metodickej podpory pre služobné úrady ÚOŠS, najmä usmernenia v oblastiach výberových konaní a v postupe pri obsadzovaní štátnozamestnaneckých miest;
   3. vytvorenie a implementáciu systému zberu údajov od služobných úradov ÚOŠS a od testovaných účastníkov výberových konaní a účastníkov vzdelávacích aktivít ako aj systému hodnotenia efektivity a meranie pokroku, ktorým sa meria kvalita a zvyšovanie kompetencií štátnych zamestnancov, ktorí absolvujú vzdelávanie v tematických oblastiach;
   4. na základe požiadavky zadanej zo strany služobných úradov ÚOŠS realizuje testovanie uchádzačov výberových konaní na pozície v štátnej službe metódou hodnotiaceho centra;
   5. na základe požiadavky zadanej zo strany služobných úradov ÚOŠS realizuje overovanie schopností a osobnostných vlastností uchádzačov výberových konaní prostredníctvom certifikovaných psychodiagnostických metód;
   6. realizáciu vzdelávania štátnych zamestnancov pri aplikácii metódy hodnotiaceho centra, certifikovaných psychodiagnostických metód a pri tvorbe kompetenčného modelu štátneho zamestnanca, v postupe pri aplikácii metódy riadeného rozhovoru vo výberovom konaní v štátnej službe, manažérske vzdelávanie a vzdelávanie v postupe vedenia štátnych zamestnancov prostredníctvom mentora;
   7. ďalšie aktivity/činnosti potrebné pre riadnu realizáciu Projektu.
2. V nadväznosti na povinnosti Prijímateľa vyplývajúce z odseku 1. tohto článku sa Spolupracujúci subjekt zaväzuje aktívne spolupracovať s Prijímateľom na podpore profesionálnej štátnej správy, najmä:
   1. zabezpečiť súlad internej dokumentácie a interných procesov s vydanými metodikami, metodickými postupmi a usmerneniami vypracovanými zo strany Prijímateľa;
   2. poskytovať Prijímateľovi údaje a podklady potrebné pre vyhodnotenie merania kvality a zvyšovania kompetencií štátnych zamestnancov v nadväznosti na absolvované vzdelávania;
   3. pri vyhlasovaní druhej časti hromadného výberového konania na obsadenie štátnozamestnaneckého miesta vhodného pre absolventa oznámiť túto skutočnosť absolventovi, ktorý bol zaradený do registra úspešných absolventov, na základe absolvovania prvej časti hromadného výberového konania;
   4. v prípade potreby zabezpečenia testovania uchádzačov pri obsadzovaní štátnozamestnaneckého miesta metódou hodnotiaceho centra alebo v prípade potreby overenia schopností a osobnostných vlastností uchádzačov výberových konaní prostredníctvom certifikovaných psychodiagnostických metód, zohľadniť možnosť realizácie prostredníctvom Prijímateľa, ktorý bude danú službu zabezpečovať bezodplatne;
   5. zabezpečiť účasť relevantných štátnych zamestnancov na vzdelávaniach realizovaných v rámci Projektu;
   6. vykonávať ďalšie činnosti podľa požiadavky prijímateľa v súvislosti s Projektom.
3. Podrobnejšie určenie rozsahu spolupráce  podľa tohto článku, predovšetkým jej konkrétnu formu, rozsah a určenie konkrétnych údajov, informácií a iných dát ktoré bude prijímateľ potrebovať (ďalej ako „**požadované informácie**“), bude vyplývať z konkrétnej písomnej požiadavky Prijímateľa adresovanej Spolupracujúcemu subjektu. Spolupracujúci subjekt sa zaväzuje požadované informácie poskytnúť a úlohy vykonať v primeranej lehote, ktorá nesmie byť kratšia ako 10 pracovných dní.
4. V prípade, ak činnosť Spolupracujúceho subjektu podľa tohto memoranda bude predstavovať aj inú činnosť ako poskytovanie požadovaných informácií, strany memoranda sa osobitne v písomnej forme dohodnú na spôsobe, rozsahu a lehote realizácie takejto činnosti zo strany Spolupracujúceho subjektu.
5. Strany memoranda sa zaväzujú poskytovať si vzájomne súčinnosť za účelom plnenia svojich záväzkov, ktoré im z memoranda vyplývajú.

**Článok 4**

**Osobitné ustanovenia**

1. Strany memoranda vyhlasujú, že sú si vedomé skutočnosti, že na základe tohto memoranda, ani v súvislosti s ním, im nevznikajú žiadne vzájomné finančné záväzky.
2. Strany memoranda sa dohodli, že písomná forma, ktorá je preferovanou formou ich vzájomnej komunikácie podľa tohto memoranda, je splnená zaslaním elektronickej správy (e-mailu) druhej strane memoranda na e-mailovú adresu uvedenú v nasledujúcom odseku tohto článku.
3. Za účelom zjednodušenia komunikácie a realizácie článku 3 ods. 5 tohto memoranda, si strany memoranda určili kontaktné osoby na operatívnu komunikáciu, ktorými sú:

za Prijímateľa: meno a priezvisko:

pracovné zaradenie:

telefón a e-mail:

za Spolupracujúci subjekt: meno a priezvisko:

pracovné zaradenie:

telefón a e-mail:

Doručením požiadavky na e-mailovú adresu priradenú podľa tohto odseku k pracovnému zaradeniu kontaktnej osobe sa táto požiadavka považuje za doručenú strane memoranda. V prípade ak dôjde pri nezmenenom pracovnom zaradení len k zmene konkrétnej fyzickej osoby (vrátane e-mailu a telefónu) v tomto pracovnom zaradení, takáto zmena nepredstavuje zmenu tohto memoranda a nie je preto potrebné vyhotoviť dodatok tohto memoranda.

1. Strany memoranda sa zaväzujú vzájomne si písomne oznamovať akékoľvek zmeny v kontaktných údajoch ako aj v kontaktných osobách do 5 pracovných dní odo dňa, kedy táto zmena nastala.
2. Strany memoranda sú si vedomé, že poskytovateľ NFP uvedený v článku 1 ods. 1 tohto memoranda má právo byť informovaný o akejkoľvek skutočnosti týkajúcej sa spolupráce strán memoranda vo vzťahu k Projektu. Strany memoranda sa preto zaväzujú poskytnúť poskytovateľovi NFP ďalšie nevyhnutné informácie, o ktoré ich tento požiada, a to v primeranej lehote a spôsobom, ktorý bude vyplývať z požiadavky poskytovateľa NFP. Súčasne sa strany memoranda zaväzujú udržať obsah svojich vzájomných záväzkov vo vzťahu k Projektu súladný s podmienkami poskytnutia NFP vyplývajúcimi z písomného vyzvania a tiež súladný so základnými záväzkami vyplývajúcimi z tohto memoranda. Tento záväzok sa vzťahuje na každú zmenu tohto memoranda alebo na iný právny úkon strán memoranda, ak poskytovateľ NFP písomne neodsúhlasí iný postup. V časti záväzkov vyplývajúcich z tohto odseku sa považuje dohoda strán memoranda za dohodu v prospech tretej osoby podľa § 50 Občianskeho zákonníka, ktorou je poskytovateľ NFP uvedený v článku 1 ods. 1 tohto memoranda.

**Článok 5**

**Záverečné ustanovenia**

1. Toto memorandum je uzavreté a nadobúda platnosť a účinnosť dňom jeho podpisu oboma stranami memoranda.
2. Toto memorandum sa uzatvára na dobu určitú do ukončenia trvania zmluvy o poskytnutí NFP, predmetom ktorej je realizácia Projektu.
3. Strany memoranda uzatvárajú toto memorandum dobrovoľne, na základe svojej slobodnej vôle, s vedomím si záväzkov, ktoré tým na seba preberajú a vyhlasujú, že sú pripravení ich riadne a včas plniť.
4. Toto memorandum je možné meniť a dopĺňať na základe vzostupne číslovaných dodatkov v písomnej forme, na základe súhlasu oboch strán memoranda. Realizácia článku 4 ods. 3 tohto memoranda nepredstavuje zmenu tohto memoranda, preto sa vykoná len vzájomným odsúhlasením medzi kontaktnými osobami, bez potreby vypracovania dodatku podľa tohto článku.
5. Toto memorandum je vyhotovené v piatich (5) rovnopisoch s platnosťou originálu, pričom ÚV SR obdrží štyri (4) vyhotovenia a Spolupracujúci subjekt jedno (1) vyhotovenie.

**[[1]](#footnote-2)Podpisy strán memoranda:**

Za Prijímateľa[[2]](#footnote-3): Za Spolupracujúci subjekt[[3]](#footnote-4):

V Bratislave, dňa ..................... V ............................., dňa .......................

................................................... ...................................................

1. V prípade podpisu splnomocneným zástupcom priložiť rovnopis alebo overené plnomocenstvo [↑](#footnote-ref-2)
2. Meno a priezvisko štatutárneho orgánu/splnomocneného zástupcu [↑](#footnote-ref-3)
3. Meno a priezvisko štatutárneho orgánu/splnomocneného zástupcu [↑](#footnote-ref-4)